arnastofnun/IGC-2024 huggingface dataset:
Þingræður haldnar á Alþingi Íslendinga



Herra forseti. Þetta frv. felur í sér breytingar á lögum nr. 120 28. des. 1950, um aðstoð til útvegsmanna. Breytingin er aðallega sú, að tími sá, sem þar er markaður til að ljúka úthlutun lána, er lengdur um einn mánuð. Í lögunum var gert ráð fyrir, að úthlutun yrði lokið fyrir 1. júli, en hér er gert ráð fyrir 1. ágúst. Það þótti sýnt, að þessu væri ekki hægt að ljúka á tilsettum tíma og þess vegna þyrfti að lengja þennan frest. Önnur breyt. er fólgin í því, að rétt þótti að rýmka nokkuð ákvæði laganna um heimild til að gefa eftir skuldir. Aðrar breytingar eru minni, og sé ég ekki ástæðu til að rekja þær, enda þarflaust, því að þessu er í framkvæmdinni í raun og veru lokið. - Ég legg til, að málinu verð: vísað til fjhn.

Forseti (SB): Hæstv. utanrrh. hefur borið fram till. um, að sérstök fimm manna nefnd verði kosin til að fjalla um málið, og verður sú till. borin undir hv. deild.



Herra forseti. Samkvæmt 1. gr. þessa frv. er gert ráð fyrir því, að bifreiðar verði tryggðar fyrir ekki minna en 150–300 þús. kr. Þetta er tíu sinnum hærri skyldutrygging en nú er, en nú er hún 30000 kr., og er þetta nokkuð stórt stökk. Mér skildist á hæstv. ráðh., að hann teldi þörf á að hækka þessa skyldutryggingu, vegna þess að farþegar, sem ferðast með bifreiðum, fái að öðrum kosti ekki að fullu bætt tjón, sem þeir kunna að verða fyrir. Ég vil beina því til n. þeirrar, sem fær mál þetta til meðferðar, að samkvæmt frv. eru allar bifreiðar, sem taka allt að 12 farþega, tryggðar fyrir jafnháa upphæð. Mér finnst ástæða að taka þetta til athugunar og breyta þessu. Og hvaða þörf er að stiga svona stórt skref til hækkunar á skyldutryggingunum? Ég kom hvergi auga á það í frv., hve mikið þetta hækkar útgjöldin. Ef til vill getur hæstv. ráðh. gefið einhverjar upplýsingar um það, ef honum er það kunnugt. Þessu vildi ég beina til n. þeirrar, sem málinu verður vísað til.



Herra forseti. Ég get ekkert annað sagt en að þessar athugasemdir eru eðlilegar. Þessar tölur eru nokkuð teknar af handahófi og það er ekki hægt að ákveða með neinni vissu, hver eigi að vera fjárhæð í þessu efni, og gott er, ef n. athugar þetta nokkru nánar. En núverandi trygging er of lág, og frá 1941 hefur komið til greina að hækka hana 4–5 sinnum, hvort sem það hefur þá verið of mikið eða ekki. En ég vil segja, að þetta er álitamál, og mætti e.t.v. lækka þessa upphæð. Hér er ekki um neinn óyggjandi vísdóm að ræða í þessu frv., en okkur fannst þó nauðsynlegt að leggja þetta mál inn á Alþingi.
Þingræður haldnar á Alþingi Íslendinga



Herra forseti. Frv. þetta var borið fram á síðasta þingi, en var þá ekki útrætt. Hér er rætt um, skv. 1. gr., að þau bæjarfélög, sem hafa verkfræðing í þjónustu sinni, láti gera ódýra uppdrætti að íbúðarhúsum. Enn fremur er ætlazt til, að þeir, sem vinna sjálfir að húsbyggingum, fái leiðbeiningar og eftirlit. Ef fimm eða færri vinna í félagi, er ætlazt til, að störf þeirra reiknist í eigandans þágu. Tilgangurinn með þessu frv. er sá að veita aðstoð til að losna við ýmsan aukakostnað, sem hleypir verði húsanna tilfinnanlega upp. Það er ánægjulegt að vita, að í Reykjavík hefur verið tekið upp svipað fyrirkomulag, þó að það sé að öðru leyti í sambandi við smáíbúðirnar; þar eru uppdrættirnir látnir í té ókeypis, en þetta frv. nær einnig til annarra húsa en smáíbúðanna. Á síðasta þingi var þessu frv. vísað til heilbr.- og félmn., og legg ég til, að því verði vísað til sömu nefndar.
Þingræður haldnar á Alþingi Íslendinga



Frv. þetta er um að framlengja nokkur ákvæði, sem í lögum hafa verið nú um nokkurn tíma varðandi viðauka á nokkrum tekjustofnum ríkisins. - Ég leyfi mér að stinga upp á, að málinu verði vísað til fjhn. að lokinni þessari umr.
Þingræður haldnar á Alþingi Íslendinga



Herra forseti. Þetta frv., sem hér er borið fram, er flutt að tilhlutan nokkurra áhugamanna í íþróttamálum hér í bænum, sem höfðu óskað eftir því að fá leyfi til að stofna til svokallaðs töluspjaldahappdrættis, sem hægt yrði að reka í sambandi við skemmtanir, kvikmyndasýningar og aðrar samkomur. Væri þá ekki ætlazt til, að til slíks happdrættis yrði efnt nema að fengnu leyfi forstöðumanns hlutaðeigandi samkomu. Mér sýndist svo, að í núgildandi l. væri ekki heimild til að veita leyfi til slíkrar starfsemi, en þar sem vitað er, að íþrótta- og ungmennafélagshreyfingin þarf á auknum tekjum að halda, ef hún á að geta innt af hendi þá félagsstarfsemi, sem æskilegt væri, vildi ég stuðla að því, að samtökum þessum yrði leyft að reyna þá tekjuöflunarleið, sem frv. fjallar um. Ég kann satt að segja ekki að gera nána grein fyrir því, hvernig þetta happdrætti er hugsað, en það mun tíðkast nokkuð í öðrum löndum og reynist þar allvel. - Ég legg svo til, að frv. verði vísað til 2. umr. og allshn.
Þingræður haldnar á Alþingi Íslendinga

Forseti (JPálm): Mér hefur borizt svo hljóðandi bréf frá forseta Nd.: „Reykjavík, 3. nóv. 1951. Stefán Stefánsson, 2. þm. Eyf., hefur í dag sent mér svo hljóðandi bréf: „Vegna veikinda treysti ég mér eigi til að sitja lengur á því Alþingi, er nú situr. Vil ég því hér með æskja þess, að varamaður minn, Magnús Jónsson lögfræðingur, taki sæti mitt á Alþingi til loka þessa þings.“ Þetta er yður, herra forseti, hér með tilkynnt með ósk um, að þér látið fram fara í sameinuðu þingi rannsókn á kjörbréfi varamanns. Sigurður Bjarnason.“ Samkvæmt þessu hefur kjörbréfanefnd haldið fund til þess að athuga kjörbréf þessa varaþm., og tekur nú frsm. n., hv. 11. landsk. þm., til máls.



Herra forseti. Kjörbréfan. hefur athugað kjörbréf Magnúsar Jónssonar og hefur ekkert við það að athuga. N. var sammála um að mæla með því, að það yrði tekið gilt og Magnús Jónsson taki sæti á Alþingi.

Forseti (JPálm): Þá hefur Magnús Jónsson undirritað drengskaparheit sitt, og tekur hann nú sæti Stefáns Stefánssonar, 2. þm. Eyf. Ég vil leyfa mér að bjóða hann velkominn til þingsetu.
Þingræður haldnar á Alþingi Íslendinga



Herra forseti. Ég vil leyfa mér fyrir hönd fjvn. að óska eftir því, að þessu máli verði vísað að lokinni þessari umr. til 2. umr.

Forseti (JPálm): Áður en gengið er til atkv., þarf ég að fá afbrigði varðandi eldhúsdagsumr., sem samkvæmt þingsköpum eiga að fara fram í lok þessarar umr. En það varð samkomulag um það milli mín sem forseta og formanna þingfl., að eldhúsdagsumr. verði í vikunni frá 9. til 16. des., en nánar ákveðið síðar, og helzt þá í byrjun 3. umr. Fyrir þessum ákvörðunum vildi ég leita samþykktar á afbrigðum.

Forseti (JPálm): Það er fyrirhugað, að 2. umr. hefjist á morgun, föstudag, og eru hv. þm. beðnir að skila brtt. sínum til skrifstofunnar ekki síðar en í kvöld, svo að þær geti legið fyrir á morgun.
Þingræður haldnar á Alþingi Íslendinga



Mér þykir það hörð meðferð að neita mönnum um að koma með brtt. við frv. með því að setja fund látlaust, afgr. málið til 2. umr. og útiloka helzt umr. og setja þá annan fund, þannig að það er útilokað fyrir mig að koma með brtt. Þetta er einræði, að ætla sér á þennan hátt að belta menn ofríki og meina þeim að koma með brtt.

Forseti (BSt): Ég held, að það sé fullfast að orði kveðið hjá hv. þm., að hér sé um nokkurt einræði að ræða. Ég skildi frsm. málsins svo, að um þetta væri fullt samkomulag, ekki einasta á milli samgmn. deildanna, heldur og milli einstakra þm., og þar af leiðandi mundi þetta mál geta gengið á þann hátt áfram. En úr því að hv. þm. hefur boðað, að hann muni bera fram brtt., vil ég ekki halda því til streitu, og er því umr. frestað.



Það er bara að gefnu tilefni, að ég sé ástæðu til að mótmæla, að hæstv. forseti sé víttur fyrir einræði. Ég veit ekki til annars en að hann hafi sýnt dæmalausa þolinmæði í því að koma hér fram réttlæti í sambandi við fundarstörf og vil ekki taka undir það, sem hér hefur verið talað um einræði hans.
Þingræður haldnar á Alþingi Íslendinga



Herra forseti. Brtt., sem liggur fyrir, er frá landbn. og er aðeins orðalagsbreyt. til skýringar á frv.
Þingræður haldnar á Alþingi Íslendinga



Herra forseti. Þetta frv., sem er hingað komið frá hv. Nd., fjallar um framlengingu söluskattsins. Á því var gerð sú breyting í Nd. frá því, sem var þegar það kom frá stj., að nokkur hluti söluskattsins skuli renna til bæjar- og sveitarfélaga. Nú álítur ríkisstj., að ekki sé hægt að afgreiða greiðsluhallalaus fjárlög, nema ríkið haldi tekjustofnunum óbreyttum frá því, sem var s.l. ár. Vil ég því beina því til hv. deildar að fara fram á það, að hún breyti frv. aftur í sama horf og það var lagt fram í af hálfu stj. Í sambandi við þetta mál vil ég skýra frá því, að stj. hefur gert samkomulag um að leggja til við Alþ., að af greiðsluafgangi þessa árs verði varið nokkru fé til viðbótar þeim 30 millj., sem áður var orðið samkomulag um. Þetta viðhótarsamkomulag er um að leggja til við Alþ. að verja 5 millj. kr. af þessum afgangi til greiðslu á vangoldnu ríkissjóðsframlagi til skólabygginga og 2 millj. til greiðslu vangoldinna framlaga til hafnargerða og lendingarbóta. Auk þess verði ein millj. veitt til veðdeildar Búnaðarbankans sem lán. Þannig er lagt til, að ráðstafað verði 8 millj. til viðbótar við þær 30 millj., sem áður hafði náðst samkomulag um og tilkynnt hafði verið um hér á Alþ. Með þessu er að vísu teflt á tæpasta vaðið, þar sem ráðgert er að verja 38 millj. af 50, sem gizkað er á að afgangurinn nemi, einkum þegar þess er gætt, að komið hefur í ljós, að í desember muni tekjurnar reynast lakari en ráð var fyrir gert. Samt hefur stj. ákveðið að hætta á að gera þetta, vegna þess að nauðsynlegt er að greiða nokkra fúlgu upp í þau vanskil, sem orðið hafa í framkvæmd þessara mála, bæði skóla- og hafnarmála.



Herra forseti. Ég tel mér skylt að þakka þær stórmerkilegu upplýsingar, sem hæstv. fjmrh. gaf, þar sem mér skilst, að ætlunin sé að friða þá stuðningsmenn stj., sem studdu að því, að þær breytingar voru gerðar á frv. í Nd. að taka 1/4 hluta söluskattsins til bæjanna, - það eigi að friða þá með því að úthluta 7 millj., 5 millj. vegna skulda við skólabyggingar og 2 millj. vegna hafnarframkvæmda, og svo eigi að setja 1 millj. í veðdeild Búnaðarbankans, svo að hún ein allra lánsstofnana í landinu geti keypt veðdeildarbréf fyrir nafnverð, eða kannske það sé meining ráðh., að hún verði notuð svo lengi sem hún hrekkur til að greiða mismuninn á nafnverðinu? - Það er að sjálfsögðu ekki á mínu færi né Alþfl. að hafa áhrif á það, hvort þessi verzlun innbyrðis á sér stað á stjórnarbúinu, en heldur finnst mér bæirnir og Sjálfstfl. fara halloka. En þetta breytir ekki afstöðu Alþfl. til frv. Fyrir okkur eru þetta ekki nóg gögn til að hverfa frá, að ríkissjóður eigi að láta 1/4 söluskattsins renna til sveitarfélaganna, jafnmikið og búið er að segja hér á Alþ. um nauðsyn sveitarfélaganna til að fá fé, ef þessi á að verða endirinn á þeim málum.
Þingræður haldnar á Alþingi Íslendinga

forseti (SB): Þar sem þetta verður væntanlega síðasti fundur hv. þd., áður en þingfundum verður frestað fyrir jól, vil ég leyfa mér að óska hv. þdm. gleðilegra jóla og nýárs, utanbæjarþm. góðrar heimferðar og heimkomu og vænti svo, að hv. þdm. hittist hér heilir á húfi á nýja árinu.



Ég vil leyfa mér, - og ég veit, að ég mæli þar fyrir munn hv. þd., - að þakka forseta fyrir góðar jólaóskir í okkar garð og vil leyfa mér að óska honum gleðilegra jóla og vænti þess að sjá hann hér heilan á húfi, þegar þing hefst aftur eftir nýár. Vil ég biðja hv. þm. að rísa úr sætum til að árétta árnaðaróskir mínar til hæstv. forseta. - Þdm. risu úr sætum.

Forseti (SB): Ég þakka hv. 2. þm. Reykv. fyrir hlýjar óskir í minn garð og hv. þdm. fyrir að hafa tekið undir þær.
Þingræður haldnar á Alþingi Íslendinga



Sem form. menntmn. vil ég lýsa því yfir, að við höfum átt tal saman í menntmn. um þetta mál, og mér er kunnugt um, að fjórir nm. munu leggja mikla áherzlu á, að það verði samþ. óbreytt, og fimmti nm. mun ekki greiða atkv. gegn því. - Það liggur ekki fyrir beiðni um, að þetta mál fari til n., enda er málið flutt af menntmn. Nd., og óska ég því ekki eftir, að það fari til nefndar.
Þingræður haldnar á Alþingi Íslendinga



Herra forseti. Þegar fjárlfrv. var til athugunar í fjvn., var rætt um það. hvort taka ætti inn á fjárlög tekjur og gjöld í sambandi við rekstur þjóðleikhússins. Þetta var ekki gert og m.a. vegna þess, að ríkissjóður vildi ekki þannig gefa um það fyrirheit að greiða allan þann kostnað, sem yrði við rekstur hússins, sem mun nú vera um 900 þús. kr. Í sambandi við þetta óskaði n. að fá ýmsar upplýsingar um þjóðleikhúsið, m.a., hvað hæft væri í því, sem breitt hefur verið út, að Anna Borg hafi fengið 70–80 þús. kr. fyrir sína vinnu við þjóðleikhúsið, en Stefano Íslandi hafi ekkert tekið fyrir sína vinnu. Í þessu sambandi vil ég lesa upp bréf það, sem fjvn. barst frá þjóðleikhússtjóra, dags. 29. nóv. 1951. Þar segir meðal annars: „Samkvæmt beiðni leyfi ég mér hér að senda skrá um greiðslur til þeirra söngvara og leikstjóra, sem fengnir voru erlendis frá á þessu ári.“ Í skýrslu þessari kemur í ljós, að Anna Borg hefur fengið fyrir 23 sýningar á heilagri Jóhönnu 25 þús. kr., fyrir 14 sýningar á Ímyndunarveikinni 14 þús. kr., eða samtals 39 þús. kr. fyrir báðar þessar leiksýningar. En auk þess hefur hún fengið greitt upp í ferðakostnað kr. 3824.42 og fyrir uppihald 11200 kr. Stefano Íslandi hefur fengið greiddar fyrir 29 sýningar á Rigoletto 24500 kr. og auk þess 7612 kr. í ferðakostnað og kr. 14903.50 fyrir uppihald. - Else Mühl voru greiddar fyrir 18 sýningar á Rigoletto 9000 kr., í ferðakostnað kr. 4995.10 og í uppihald kr. 5918.75. Else Mühl tekur því helmingi minna fyrir hverja sýninu en Anna Borg og Stefano Íslandi. - Simon Edwardsen hafa verið greiddar fyrir uppsetningu og leikstjórn á 29 sýningum á Rigoletto 18605 kr., í ferðakostnað kr. 7849.55 og í uppihald kr. 12179.55. - Til Evu Bérge hafa verið greiddar fyrir 11 sýningar á Rigoletto 4765 kr., í ferðakostnað 3806 kr. og í uppihald kr. 3294.95. Mér þótti rétt að láta þessar upplýsingar koma hér fram til þess að mótmæla því, sem dreift hefur verið út um bæinn í sambandi við þessar leiksýningar.
Þingræður haldnar á Alþingi Íslendinga



Herra forseti. Ég vildi, áður en ég held lengra, gera fyrirspurn til hv. n., þar sem hún kvaðst mundu athuga málið nánar, hvort hún hefði gert það.



Herra forseti. N. hefur ekki tekið málið fyrir sérstaklega, en þó minnzt á það, og efast ég um, að n. taki neina sérstaka ákvörðun varðandi till. hv. 2. þm. Eyf.



Herra forseti. Út af þessu máli óskaði ég sérstaklega að afla frekari upplýsinga og gagna, sem ég veit að liggja fyrir varðandi Reykjavík a.m.k. eftir þær breyt., er urðu á síðasta vori, og leggja fyrir allshn. En eins og menn vita, hefur enginn tími unnizt til slíks síðan þingi var frestað og þar til nú og því allt við það sama. Hins vegar er ekki ólíklegt, eins og öllu er háttað, að tóm fengist til að athuga þessi atriði.



Herra forseti. Ég ætla ekki að ræða þetta atriði, sem brtt. hv. 2. þm. Eyf. fjallar um. Þetta var ekki í upphaflega frv. og var að ég held sett inn í í Ed. Ég ætla ekki að fara að ræða þetta atriði, en held, að í Ed. hafi verið nokkurn veginn samkomulag um að bæta þessu inn í, og tel ég rétt, að n., sem fjallaði um málið, taki það til athugunar og að ekki fari fram atkvgr. um það nú á þessu stigi. Fyrir mitt leyti tel ég ekki fráleitt að ræða þetta atriði við hv. nefnd.



Herra forseti. Síðan mál þetta var til meðferðar hér, hefur hv. Ed. gert á því allverulegar breyt. varðandi 3. gr. Tel ég sjálfsagt, að hv. allshn. fái það formlega til athugunar, og legg til, að málinu sé vísað til hv. allshn.
Þingræður haldnar á Alþingi Íslendinga

Forseti (SB): Þá ber samkvæmt þingsköpum að hluta um sæti þingmanna, annarra en forseta og skrifara, nema þingflokkar hafi komið sér saman um, að skipað sé í sæti eftir flokkum. Ekkert slíkt samkomulag hefur náðst, og verður því hlutað um sæti. Verður dregið um sæti samkvæmt venju. Vil ég biðja hv. þm., eftir því sem nöfn þeirra eru nefnd, að koma upp og draga um sæti.



Herra forseti. Ég hygg, að það hafi verið venja að hluta um það, hver ætti fyrstur að draga sæti, en ekki byrja efst á nafnalistanum.

Forseti (SB): Ef þess er sérstaklega óskað, að hlutað sé um það, þá er orðið við þeirri ósk. Mér skilst, að hún liggi fyrir frá hv. þm. V-Húnv. Verður þá hlutað um það, hver skuli fyrstur draga, og kemur upp talan 20, en nú er það vandamál uppi, að ekki er búið að ganga frá prentuðum nafnakallslista í hv. þd., þannig að ég verð að biðja hv. þm. að doka aðeins við, meðan talið verður.
Þingræður haldnar á Alþingi Íslendinga

Forseti (BSt): Þá ber að hluta um sæti hv. þingmanna í deildinni. - Er tillaga um, að þau afbrigði séu veitt frá þingsköpum, að menn sitji eins og þeir nú hafa tekið sér sæti? - Það er komin fram till. um það, að þau afbrigði séu leyfð frá þingsköpum, að þingmenn sitji eins og þeir nú hafa tekið sér sæti.
Þingræður haldnar á Alþingi Íslendinga



Herra forseti. Ástæðan fyrir nauðsyn á lagafyrirmælum um þetta efni er sú, að frá dieselstöðvum sjávarþorpanna er kostnaðarverð á raforku það hátt, að lítt bærilegt er íbúunum, í mörgum tilfellum meira en tvöfalt hærra, en frá ýmsum vatnsaflsstöðvum bæjanna. Málið er jafnréttismál, og að því er ég tel, felur frv. í sér þá eðlilegustu lausn, sem fyrir hendi er frá þjóðhagslegu sjónarmiði. Flest þau sjávarþorp, sem verðmiðlunin nær til samkvæmt frv., hafa þegar komið sér upp nægilega stórum stöðvum. Er því nauðsyn að búa þannig að þeim og málinu í heild, að unnt verði að segja, að íbúarnir njóti eðlilegrar og sjálfsagðrar tillitssemi hins háa Alþ., en það er ekki nokkur leið, nema verð á raforku til heimilisþarfa þessa fólks verði í fyllsta samræmi við verðið í bæjunum. Sakir aðstöðu bæjanna hafa þeir jafnan setið fyrir öllum meiri háttar aðgerðum í raforkuframkvæmdum hér á landi. Er ekki nema gott eitt að segja um, hve mikið var gert þessum málum til framdráttar meðan verðlag var lágt. En fyrir þessar aðgerðir hafa bæir og þéttbýlið nálægt þeim fengið sérstöðu til þessara mála. Þess vegna tel ég eðlilegt, að þessir aðilar, sem hafa betri aðstöðu, leggi nú fram sinn skerf til uppbyggingar og framgangs þessu aðkallandi velferðarmáli fámennari og dreifðari sjávarþorpa, er verr hafa orðið úti til þessa. Það er því von mín, að hv. alþm. sýni frv. einhuga stuðning, svo að það nái fram að ganga og verði að lögum nú á þessu Alþingi. Óska svo málinu vísað til 2. umr. og iðnn.
Þingræður haldnar á Alþingi Íslendinga



Herra forseti. Ég get skírskotað til nál. af hálfu n. um þetta mál. Þó að það sé stutt, þá er þar drepið á þau atriði, sem máli skipta um samþykkt frv. Það er búið að framkvæma þetta mál, svo að að því leyti skiptir það ekki miklu máli, hvort frv. væri samþykkt eða ekki, en vera kann þó, að framkvæmd þess hafi einhvern kostnað í för með sér, og er þess vegna réttara, að frv. sé samþykkt og afgreitt sem lög frá þinginu. - N. mælir eindregið með því, að frv. verði samþ. óbreytt.
Þingræður haldnar á Alþingi Íslendinga



Herra forseti. Það eru nú óveruleg atriði, sem ég ætlaði hér að hreyfa, en mér sýnist þó fara betur á, að leiðrétt séu. Annað er það, að í 9. gr. frv. er sagt, að tilkynningarskylda sú, sem mælt er fyrir um í lögum þessum, hvíli á hverjum einstaklingi, sem fyllt hefur 18 ára aldur, - það stendur 18 ára. Ég tel, að það sé réttara að setja hér 16 ár, vegna þess að 16 ára aldur er sjálfræðisaldur, og mér virðist beinlínis felast í því, að sjálfráðum manni eigi að vera treystandi til þess að tilkynna um sinn verustað, enda má segja, að hann hafi engan slíkan forráðamann, að á honum geti hvílt skylda til þess að segja, hvar maðurinn er staddur. Sjálfráður maður, en ekki fyllilega lögráður, hefur að vísu mann, sem á að veita honum forræði, en einungis um fjármál. Mér virðist því einsætt, að það sé rétt að breyta þessu í 16 ára aldur, og vil leyfa mér að bera fram brtt. skriflega, sem hljóði svo: „Við 9. gr. Í stað „18 ára“ tvisvar í 1. mgr. komi: 16 ára.“ Svo er í 14. gr. tekið fram, að lögreglustjórar utan Reykjavíkur skuli hver í sínu umdæmi hafa eftirlit með framkvæmd á fyrirmælum laga þessara o.s.frv. Í framkvæmdinni kann þetta nú að verða svo, að þetta lendi einungis á lögregla- stjórum utan Reykjavíkur. Þó er í kenningunni hugsanlegt, að það þurfi einnig að leita aðstoðar lögreglustjóra í Reykjavík, að það þurfi að láta lögregluþjóna hjálpa til við, að þessari tilkynningarskyldu sé fullnægt, og víst er um það, að almenn skylda hvílir á lögreglustjóra í Reykjavík, ekki síður en öðrum lögreglustjórum, til þess að halda uppi lögum og rétti í landinu. Og það væri nokkuð einstakt fyrirmæli, ef hafa ætti sérstök lög, en lögreglustjórinn í Reykjavík ætti ekki að fylgjast með því, að þau væru haldin. Ég legg því til, að þessi orð - „utan Reykjavíkur“ - séu felld niður úr 14. gr. Ég vil leyfa mér að bera fram skriflegar brtt. og vænti þess, að þetta geti ekki valdið ágreiningi.

Forseti (BSt): Mér hafa borizt svo hljóðandi skriflegar brtt. við frv. frá Bjarna Benediktssyni: „1. Við 9. gr. Í stað „18 ára“ tvisvar í 1. mgr. komi: 16 ára. 2. Við 14. gr. Orðin „utan Reykjavíkur“ í 1. mgr. falli niður.“



Herra forseti. Breyting á aldurstakmarkinu, sem þarna er lögð til, var rædd í n., og eiginlega var n. öll sammála um, að 16 ára takmark væri eðlilegra. Það var þm. Seyðf., sem benti á þetta, en af því að það var hugsað, að það ætti að endurskoða þetta aftur að ári, þá var það látið eiga sig, en ég veit, að n. er áreiðanlega sammála þeirri brtt. - Um hina brtt., sem þarna er um að ræða, við 14. gr., þá var nú litið svo á, að störf lögreglustjóra hér hvíldu eiginlega á hagstofunni. Þar sem hagstofan væri hér starfandi og hefði manntal hér með höndum, þá kæmi ekkert til framkvæmda lögreglustjórans í Reykjavík. En það kann vel að vera eðlilegra að fella það líka niður, og ég geri ráð fyrir, að ég geti mælt með því líka fyrir hönd n. allrar, þó að hún hafi nú ekki borið sig saman og ekki verið talað sérstaklega um það í n.
Þingræður haldnar á Alþingi Íslendinga



Herra forseti. Ég vil leyfa mér fyrir hönd fjvn. að leggja til, að frv. verði vísað til 2. umr. að lokinni þessari umr.

Forseti (JPálm): Áður en atkvgr. fer fram um að vísa málinu til 2. umr., vil ég leyfa mér að leita afbrigða frá ákvæðum 53. gr. þingskapanna um eldhúsdagsumr., þannig að þeim sé frestað, án þess að það sé þó fastákveðið, hvenær þær verða.
Þingræður haldnar á Alþingi Íslendinga



Herra forseti. Ég vildi gefa þær upplýsingar, sem ef til vill gætu valdið því, að þessi till. þyrfti ekki að koma til atkv. Það hefur orðið að samkomulagi milli mín og fjmrh., að þetta lán, sem hefur verið veitt Iðnaðarbankanum og greiðist smám saman á móts við annað innborgað hlutafé, verði vaxtalaust. Þess vegna er þessi till. ekki nauðsynleg.